LV Eiropas Savienības Oficiālais Vēstnesis C 129/15

Grozījumu pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2011/C 129/10

Šī publikācija dod tiesības izteikt iebildumus pret grozījumu pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

GROZĪJUMU PIETEIKUMS

PADOMES REGULA (EK) Nr. 510/2006

GROZĪJUMU PIETEIKUMS SASKAŅĀ AR 9. PANTU

“DAUNO”

EK Nr.: IT-PDO-0117-1517-31.07.2003

AĢIN ( ) ACVN ( X )

1. Produkta specifikācijas nodaļa, kurā izdarīti grozijumi:

—  Produkta nosaukums —  Produkta apraksts —  Ģeogrāfiskais apgabals — Izcelsmes apliecinājums — Ražošanas metode —  Saikne — Marķējums — Valsts prasības —  Citur (precizēt)

2. Grozījuma(-u) veids:

—  Grozījumi vienotajā dokumentā vai kopsavilkuma lapā — Grozījumi reģistrētu ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums (-i):

3.1. Izcelsmes apliecinājums:

Regulā (EK) Nr. 1898/2006 paredzētajiem noteikumiem pielāgota gan specifikācija, gan kopsavilkums, iekļaujot procedūras, kuras uzņēmējiem jāizmanto, lai sniegtu izcelsmes pierādījumu vai pierādījumus.

3.2. Ražošanas metode:

Ieviestas novatoriskas metodes to olīvu novākšanai, kuras paredzētas neapstrādātas augstākā labuma olīveļļas ar ACVN iegūšanai, taču joprojām novācot olīvas tieši no koka, bet izmantojot mašīnas šīs darbības atvieglošanai, kas nekādi neiebojā augļus (kauleņus) un dod tos pašus rezultātus kā novākšana ar rokām tieši no koka. Neviens olīvu audzētājs, izņemot retus gadījumus lielākoties ģimenes vajadzībām, nenovāc olīvas tikai ar rokām – olīvu raža tiek novākta tieši no koka, izmantojot mašīnas, kas nodrošina tādu pašu standarta kvalitāti, taču ar stipri zemākām izmaksām.

Atcelta prasība eļļas spiešanu veikt dažādos apakšapgabalos, taču saglabājot nosacījumu, ka tai jānotiek produkta specifikācijā noteiktajā teritorijā. Jaunie spēkā esošie noteikumi, ar kuriem reglamentē pārstrādes darbības un tehnoloģiskos jauninājumus, noteica olīveļļas spiestuvju skaita samazināšanos un radīja nepieciešamību atcelt ierobežojošo prasību – eļļas spiešanu veikt atsevišķos apakšapgabalos. Tādējādi izspiest olīvas, lai iegūtu produktu ar ACVN “Dauno”, turpmāk ir iespējams visā Fodžas (Foggia) provinces teritorijā.

3.3. Marķējums:

Ir noteikta obligāta prasība norādīt uz etiķetes gan olīvu izaudzēšanas gadu, gan arī iepakojuma partiju. Ir atļauts norādīt lauksaimniecības uzņēmuma nosaukumu, lauku īpašumu, zemnieku saimniecības un to teritoriālo izvietojumu, taču tikai tad, ja produkts iegūts vienīgi no olīvām, kas novāktas olīvbirzīs, kuras ir attiecīgā uzņēmuma daļa. Prasītie grozījumi atbilst patērētāju vajadzībai pēc labākas informētības.

3.4. Valsts prasības:

Atceltas prasības, kas paredzētas ar 1992. gada 15. februāra likumu Nr. 169 par kārtību, kādā atzīstami neapstrādātai olīveļļai vai neapstrādātai augstākā labuma olīveļļai piešķirti kontrolētas cilmes vietas nosaukumi (“Disciplina per il riconoscimento della denominazione di origine controllata degli oli di oliva vergini ed extravergini“), un ar ministra Dekrētu Nr. 573/93.

KOPSAVILKUMS

PADOMES REGULA (EK) Nr. 510/2006

“DAUNO”

EK Nr.: IT-PDO-0117-1517-31.07.2003

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Ministero delle Politiche Agricole Alimentari e Forestali Adrese: Via XX Settembre 20 00187 Roma RM ITALIA Tālr. +39 0646655104 Fakss +39 0646655306 E-pasts: saco7@politicheagricole.gov.it

2. Grupa:

Nosaukums: «Daunia Verde» — Consorzio di tutela della denominazione di origine protetta olio extravergine di oliva«Dauno» Adrese: Via Dante 27 71100 Foggia FG ITALIA Tālr. +39 0881707742 Fakss +39 0881707742 E-pasts: dauniaverde@tin.it Sastāvs: ražotāji/pārstrādātāji ( X ) citi ( )

3. Produkta veids:

1.5. grupa. Eļļas un tauki (sviests, margarīns, eļļa u. c.)

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Dauno”

4.2. Apraksts:

Piedāvājot tirdzniecībā neapstrādāto augstākā labuma olīveļļu “Dauno”, tai jābūt ar šādām ķīmiskajām un organoleptiskajām īpašībām:

— maksimālais skābums 0,6 %,

— peroksīda skaitlis ≤ 12 mekv. aktīvā O2/kg,

— kopējais polifenolu saturs ≥ 100 ppm,

— krāsa no zaļas līdz dzeltenai,

— aromāts augļains,

— garša augļaina ar iespējamu sīvuma vai rūgtenuma piegaršu.

Minētie rādītāji ir mainīgi, taču vienmēr šaurās robežās attiecībā uz katru atļauto ģeogrāfisko norādi.

Pārējie ķīmiski fizikālie parametri atbilst spēkā esošo ES tiesību aktu noteikumiem.

4.3. Ģeogrāfiskais apgabals:

Olīveļļas “Dauno” ražošanas apgabals atrodas Fodžas provincē.

4.4. Izcelsmes apliecinājums:

Visi nozares uzņēmēji (olīvu audzētāji, olīvu spiedēji un iepakotāji) katrs savā attiecīgajā ražošanas procesa posmā veic virkni pārbaužu, lai nodrošinātu produkta izsekojamību. Konkrēti, olīvu audzētāji, kad tie nogādā olīvas spiestuvē, pārliecinās par to, ka ir ievērojuši noteiktos agrotehniskos norādījumus, ražas apjomus un novākšanas datumus, kā arī par to, ka tie nogādā olīvas spiestuvēs, kas reģistrētas kā ar šo ACVN apzīmētās olīveļļas spiestuves, sagatavojot attiecīgus transporta pavaddokumentus vai līdzvērtīgu dokumentāciju. Eļļas spiedējs, saņemot olīvu pievedumu, pārbauda produkta izcelsmi, olīvu identifikācijas pareizību, ražas novākšanas datumu ievērošanu, transporta pavaddokumentos vai līdzvērtīgā dokumentācijā norādīto datu atbilstību, pilnīgumu un precizitāti, kā arī gādā par produkta glabāšanu piemērotās vietās atkarībā no attiecīgā apakšapgabala. Olīvu saspaidīšanas laikā eļļas spiedējs izdara ierakstus par saspaidīšanas darbībām, kas nodrošina no saspaidīto olīvu partijām iegūtās olīveļļas partijas izsekojamību. Iegūto eļļu attiecīgi identificē un sašķiro atkarībā no apakšapgabala un specifikācijā paredzētajām olīvu šķirnēm. Visbeidzot, eļļu salej piemērotos rezervuāros ar šādu norādi: “Eļļa ar ACVN “Dauno” – olīvu šķirne, ģeogrāfiskā norāde” (“olio dop dauno- varietà delle olive, menzione geografica”). Visu informāciju par saspaidīšanas datumu, olīvu šķirnēm, ģeogrāfisko norādi, eļļas iznākumu utt. eļļas spiedējs reģistrē attiecīgos dokumentos un rūpīgi glabā. Iepakotājs, saņemot preci, pārbauda gan to, vai olīveļļas partija ir derīga apzīmēšanai ar ACVN “Dauno”, pārliecinoties, ka olīvas piegādājuši olīvu audzētāji, kas ir apstiprināti šā ACVN olīvu audzēšanai, ka olīvas izspieduši eļļas spiedēji, kas apstiprināti ar šo ACVN apzīmētās olīveļļas spiešanai, gan arī to, vai olīveļļas partijai ir attiecīga dokumentācija izsekojamības nodrošināšanai (transporta pavaddokumenti un attiecīgi ieraksti par olīveļļas partiju uzglabāšanas un pārvietošanas pasākumiem), kā arī iereģistrē datus par iepakošanas darbībām, tādējādi nodrošinot attiecīgās olīveļļas partijas izsekojamību.

4.5. Ražošanas metode:

Neapstrādāta augstākā labuma olīveļļa “Dauno” iegūta no veselām, neiebojātām olīvām, kas novāktas līdz 30. janvārim. Specializētajās olīvbirzīs izaudzēto olīvu raža nedrīkst pārsniegt 10 000 kg no hektāra, bet no tām izspiestās eļļas iznākums – 25 %. Eļļu drīkst ekstrahēt tikai ar mehāniskiem un fiziskiem līdzekļiem, kas ļauj iegūt olīveļļu, kurā iespējami labāk saglabājušās augļiem sākotnēji piemītošās raksturīgās īpašības.

4.6. Saikne:

Olīvas Fodžas provincē audzētas jau izsenis. Par to liecina romiešu laikmeta trapetum stilam līdzīgu mēbeļu fragmenti, kas saglabājušies Santandželo (S. Angelo) kalna (Gargāno (Gargano)) Pulsāno Svētās Marijas (Santa Maria di Pulsano) klostera noliktavā; klosteris atrodas ielejā, kuras lejasdaļa veido Manfredonijas līča krastu, kas pazīstams ar nosaukumu “Kampanīles ieleja” (“Valle del Campanile”). XVIII gadsimtā eļļas krājumu pārvaldību un tirdzniecību reglamentēja ar pāvesta izdotu bullu, kas bija sagatavota Santandželo kalna klosterī. Gadsimtu gaitā olīvu audzēšana šajā apgabalā plaši izplatījās un ievējojami attīstījās, līdz ieguva lielu tautsaimniecisku nozīmi apgabalā.

Daunija (Daunia) ir sens ģeogrāfiskais nosaukums, ar kuru apzīmēja šo Fodžas provinces teritoriju. Daunieši faktiski bija šā apgabala senie iedzīvotāji. Olīvkoku audzēšana ir viena no galvenajām lauksaimnieciskās ražošanas nozarēm šajā apgabalā. Olīvkoku audzēšana, kas aizsākās Gargāno, pamazām izplatījās pa visu provinces teritoriju. Visplašāk tā izplatījās XVII gadsimtā, kad olīvkoku stādījumu kopplatība sasniedza jau vairākus tūkstošus hektāru, un visā šajā platībā audzēšana bija specializējusies. Olīveļļas tirdzniecība noritēja ļoti rosīgi, īpaši pa jūras ceļiem. XVIII gadsimta beigās un visu XIX gadsimtu olīvu kultūra strauji izplatījās dažādos Daunijas apgabalos. Olīvu kultūras izplatīšanās sistēma Fodžas provincē, ievērojot teritorijas konfigurāciju, noteica to, ka ražošana sadrumstalojās ģeogrāfiskās vienībās, kā rezultātā, kaut arī bija vienota ražošanas bāze, izveidojās kvalitātes īpašību atšķirības atkarībā gan no dažādā to šķirņu olīvu procentuālā sastāvā, no kurām ražoja eļļu “Dauno”, gan arī no reljefa konfigurācijas katrā no četriem audzēšanas apvidiem, kas atbilst četrām papildu ģeogrāfiskajām norādēm, kuras ierakstītas produkta specifikācijā. Tās ir šādas: “Dauno Alto Tavoliere”, “Dauno Basso Tavoliere”, “Dauno Gargano” un “Dauno Sub-Appennino”. Minētās norādes galvenajā nosaukumā iekļautas vispirms tādēļ, lai ģeogrāfiskajā tēlā, kas saistīts ar olīveļļas “Dauno” ražošanas izcelsmi, tiktu saglabātas un precīzi norādītas dažādās ar ražošanu saistītās Fodžas provinces teritoriālās īpatnības, kas gadu gaitā ieguvušas lielu ainavisko vērtību un ļoti pievilina tūristus.

4.7. Pārbaudes struktūra:

Nosaukums: Camera di Commercio Industria, Agricoltura e Artigianato di Foggia Adrese: Via Dante 27 71100 Foggia FG ITALIA Tālr. +39 0881797279 Fakss +39 0881726046 E-pasts: eufrasia.spagnoli@fg.camcom.it

4.8. Marķējums:

Visas ģeogrāfiskās norādes uz etiķetes atveidojamas ar burtiem, kas pēc lieluma nepārsniedz tos, ar kādiem norāda aizsargāto cilmes vietas nosaukumu “Dauno”, kam līdzās ir viena no šādām papildu ģeogrāfiskajām norādēm: “Alto Tavoliere”, “Basso Tavoliere”, “Gargano” un “Sub-Appennino”.

Ir atļauts norādīt lauksaimniecības uzņēmuma, lauku īpašuma un zemnieku saimniecības nosaukumu, kā arī to teritoriālo izvietojumu, taču tikai tad, ja produkts iegūts vienīgi no olīvām, kas novāktas olīvbirzīs, kuras ir attiecīgā uzņēmuma daļa; norādes atveidojamas ar burtiem, kuru lielums nepārsniedz pusi to burtu lieluma, kas izmantoti aizsargātā cilmes vietas nosaukuma apzīmēšanai.

(1) OV L 93, 31.3.2006., 12. lpp.